ພົນລະເຮືອນ ອັຟການິສຖານ ເສຍຊີວິດເພີ່ມຂຶ້ນ ເປັນປີທີ 5 ລຽນຕິດ
ສປຊ ກ່າວວ່າ ມີພົນລະເຮືອນ ເສຍຊີວິດເພີ່ມຂຶ້ນ ເປັນປີທີ 5 ລຽນຕິດ ຢູ່ທີ່ອັຟການິສຖານ
ລາຍງານຂອງອົງການສະຫະປະຊາຊາດແຈ້ງວ່າ ມີພົນລະເຮືອນຫຼາຍກວ່າ 3 ພັນຄົນໄດ້ ເສຍຊີວິດ ໃນບັນຫາຂັດແຍ້ງຢູ່ອັຟການິສຖານ ໃນປີກາຍນີ້ ຊຶ່ງເປັນໂຕເລກຜູ້ເສຍຊີວິດທີ່ ຫຼາຍທີ່ສຸດ ໃນສົງຄາມທີ່ຍືດເຍື້ອມາເປັນເວລານຶ່ງທົດສະວັດ ອົງການໃຫ້ຄວາມຊ່ອຍເຫຼືອຂອງສະຫະປະຊາຊາດປະຈຳອັຟການິສຖານກ່າວໃນວັນເສົາມື້ ນີ້ວ່າມີພົນລະເຮືອນ 3,021 ຄົນໄດ້ເສຍຊີວິດໃນປີ 2011 ຊຶ່ງຖີບຂຶ້ນ 8% ຈາກປີກ່ອນ ແລະເປັນການເພີ່ມຂຶ້ນເປັນປີທີ 5 ລຽນຕິດ ລາຍງານແຈ້ງວ່າ ພວກກະບົດເປັນຜູ້ຮັບຜິດຊອບ 77% ໃນການເສຍຊີວິດຂອງພົນລະ ເຮືອນອັຟການິສຖານ ອົງການເນໂຕ້ ແລະທະຫານລັດຖະບານອັຟການິສຖານເຮັດໃຫ້ ພົນລະເຮືອນເສຍຊີວິດ 410 ຄົນ ຫລຸດລົງ 4% ຈາກປີ 2010 ສ່ວນການເສຍຊີວິດ ຂອງພົນລະເຮືອນອີກ 279 ຄົນນັ້ນ ບໍ່ສາມາດລະບຸໄດ້ວ່າ ເປັນນໍ້າມືຂອງພວກຫົວຮຸນ ແຮງຫຼືທະຫານລັດຖະບານ ລາຍງານແຈ້ງວ່າ ລະເບີດແຄມທາງ ຮວມທັງລະເບີດຝັງດິນທີ່ແຕກຂຶ້ນເວລາຜູ້ຄົນຫຼືລົດ ໄປຢຽບ ແມ່ນເຄື່ອງສັງຫານລາຍໃຫຍ່ທີ່ສຸດ ຕໍ່ພວກເດັກນ້ອຍ ຜູ້ໃຫຍ່ທັງຍິງແລະຊາຍ ຊາວອັຟການິສຖານ ຊຶ່ງໃນປີ 2011 ຜ່ານມານີ້ໄດ້ເອົາຊີວິດນຶ່ງສ່ວນສາມ ຂອງພວກທີ່ ຕາຍໄປນັ້ນ ໂຕເລກເສຍຊີວິດຈາກການໂຈມຕີດ້ວຍລະເບີດສະຫຼະຊີບກໍໄດ້ຖີບຂຶ້ນຢ່າງ ຫຼວງຫຼາຍໃນປີ 2011 ເປັນ 450 ຄົນຊຶ່ງເປັນການເພີ່ມຂຶ້ນ 80% ລື່ນປີ 2010 ຜູ້ຕາງໜ້າພິເສດຂອງອົງການສະຫະປະຊາຊາດທ່ານ Jan Kubis ກ່າວວ່າ ພວກເດັກ ນ້ອຍ ຜູ້ໃຫຍ່ທັງຍິງແລະຊາຍ ຊາວອັຟການິສຖານ ຍັງສືບຕໍ່ເສຍຊີວິດຍ້ອນສົງຄາມໃນ ຈຳນວນແບບທີ່ມີເຄີຍມີມາກ່ອນ